**ŠTATÚT**

**Obecnej knižnice v Divine**

**Čl. I.**

**Základné ustanovenia**

1. Obecná knižnica v Divine je verejná univerzálna knižnica, ktorá zabezpečuje podľa čl. 26 Ústavy Slovenskej republiky slobodný prístup k informáciám šírením všetkých druhov nosičov a napomáha tak uspokojovanie kultúrnych, informačných a vzdelávacích potrieb obyvateľov obce.
2. Zriaďovateľom Obecnej knižnice v Divine je Obec Divina. Sídlom knižnice je Obecný úrad Divina, Divina 50.

**Čl. II.**

**Poslanie a predmet činnosti**

Obecná knižnica:

1. poskytuje základné knižnično-informačné služby obyvateľom obce,
2. buduje a sprístupňuje univerzálny knižničný fond vrátane knižničných dokumentov miestneho významu,
3. organizuje a uskutočňuje kultúrno-vzdelávacie aktivity.

**Čl. III.**

**Knižničný fond**

1. Knižničný fond je súbor knižničných dokumentov vybraných, evidovaných, usporiadaných, odborne spracovaných, uchovávaných a sprístupňovaných v súlade s funkciami knižnice.
2. Utváranie knižničného fondu knižnice nesmie podliehať nijakej forme ideologickej, politickej ani náboženskej cenzúry.
3. Knižničný fond sa sústavne dopĺňa a obnovuje.
4. Knižničné fondy sú sprístupňované voľným výberom. Dokumenty, ktoré knižnica nemá vo svojom fonde, môže zabezpečiť záujemcom z inej knižnice prostredníctvom medziknižničnej výpožičnej služby.

**Čl. IV.**

**Knižnično-informačné služby**

1. Knižnica poskytuje svoje služby záujemcom bez rozdielu ich politickej orientácie, náboženského presvedčenia, bez rozdielu rasy, národnosti, spoločenského, alebo sociálneho postavenia.
2. Spôsob, rozsah a úhradu knižnično-informačných služieb upravuje knižnica v knižničnom a výpožičnom poriadku.

**Čl. V.**

**Správa knižnice**

1. Knižnica nemá právnu subjektivitu. V právnych vzťahoch zastupuje knižnicu zriaďovateľ.
2. Za činnosť knižnice a za hospodárenie so zverenými finančnými prostriedkami a s majetkom obce zodpovedá zriaďovateľovi podľa platných právnych noriem a podľa pokynov zriaďovateľa knihovník.
3. Knihovníka menuje a odvoláva obecné zastupiteľstvo.

**Čl. VI.**

**Hospodárenie knižnice**

1. Hospodárenie knižnice je súčasťou hospodárenia obce a je viazané na rozpočet obce. V rozpočte obce sa každoročne stanovuje finančná čiastka na zabezpečenie činnosti knižnice a na nákup kníh a časopisov. O jej výške je knihovník informovaný.
2. Knižničný fond a majetok, ktorý knižnica využíva pri svojej činnosti, je majetkom obce.
3. Knihovník je povinný zaobchádzať so zverenými finančnými prostriedkami a majetkom podľa pokynov zriaďovateľa a v stanovených termínoch predkladať vyúčtovanie.
4. Finančné zdroje knižnice sú:

a/ rozpočet obce,

b/ príjmy z poplatkov vyinkasovaných v knižnici podľa knižničného a výpožičného poriadku /zápisné, upomienky, náhrada za stratené knihy/,

c/ sponzorské príspevky,

d/ príjmy z iných aktivít kultúrneho charakteru /zbierka na nákup kníh/.

1. Sponzorské príspevky účelovo určené re knižnicu musia byť zúčtované tak, aby bolo preukázateľné ich využitie.

**Čl. VII.**

**Záverečné ustanovenia**

Pri zmene podmienok bude štatút novelizovaný.

**Podmienky činnosti knižnice**

**Zriaďovateľ knižnice je povinný:**

* zabezpečiť vhodné priestory pre knižnicu, primerané veľkosti jej knižničného fondu a rozsahu poskytovaných knižnično-informačných služieb,
* zabezpečiť knižnicu z finančnej a personálnej stránky,
* podporovať ďalšie vzdelávanie knihovníka,
* vykonávať kontrolu činnosti knižnice.

**Knižnica je oprávnená:**

* požiadať o odbornú pomoc a usmernenie príslušnú knižnicu s metodickou pôsobnosťou,
* knižnica je povinná dopĺňať, uchovávať, ochraňovať a sprístupňovať svoj knižničný fond, vykonávať odbornú evidenciu, revíziu a vyraďovanie z knižničného fondu, odborne spracúvať svoj knižničný fond, spôsob, rozsah a úhradu knižnično-informačných služieb upravuje knižnica v knižničnom a výpožičnom poriadku.